Høringssvar angående omlægning af bybus linje 2: 
Skibet - Vejle Trafikcenter
Stenager d. 17. okt. 2023
For 20 år siden valgte jeg at flytte fra Grejsdal til Stenager. - Mit valg skyldtes bl.a. de gode busforbindelser med ”linje 2” fra Stenager Forsamlingshus til Vejle – helt præcist området omkring Nørretorv.
· De første 10 år - til og fra - arbejde i Vejle
· De seneste 10 år - til og fra - indkøb og fritidsaktiviteter mv. i Vejle
I samme tidsrum er rigtig mange børnefamilier flyttet til Skibet området – til nye udstykninger - ikke mindst på grund af de sikre skoleveje med ”2-eren”! (Herom senere)
Jeg er nu fyldt 81 år. For eksemplets skyld, har jeg ladet alle de personer, jeg taler med i bussen, være med på en og samme afgang fra Stenager Forsamlingshus. (Alle navne er naturligvis ”opdigtede”.)
Ved vores stoppested: ”Stenager, forsamlingshuset” hilser jeg på: 
Jens, som er blevet næsten blind. - Han må ikke længere køre bil, men han kan stadig - på egen hånd - forrette ærinder i Vejle. 
Katrine, som aldrig har haft kørekort. – Hendes mand er blevet syg og kan ikke længere køre bil, så Katrine har en del ærinder i Vejle, som hun klarer ved hjælp af sin indkøbstaske på hjul.
Inde i bussen hilser jeg på Jane, som er flittig bruger af 2-eren. - Hun står af på ved stoppestedet: ”Skibet ved kirken” med sin rollator flere gange om ugen for at handle i Vejle – omkring Nørretorv.
· Ved stoppestederne på Præstegårdsvej står: Anna og Karen på bussen
· Ved et stoppested på Krogagervej står Marie på.
· Ved stoppestederne Fuglevej står Lilly og Kirsten på.
· Ved stoppestedet: Vardevej ved Adals vej står Maren på.  
For de sidst nævnte 6 kvinder gælder: De har valgt at blive boende i deres hus efter deres mands død. – De er således meget afhængige af den gode busforbindelse, vi har med ”2-ren”, SOM RUTEN ER NU! 
Ud over de passagerer, jeg taler med i bussen, er der selvfølgelig mange, jeg ser i bussen igen og igen! 
For samtlige passagerer fra Skibet gælder: Det er stoppestederne: Staldgårdsgade, Gulkrog og Nørretorv, der destinationen i Vejle!
Fra de nævnte stoppesteder er der overkommelig ”gå-afstand” – også for rollatorbrugere og lettere gangbesværede - til:
· Vejle Sygehus – behandling eller besøg hos pårørende 
· Guldkrogscenteret med træningstilbud og mange andre aktiviteter, der henvender sig til netop os seniorer.
· 2 apoteker
· En del lægehuse, fysioterapeuter og kiropraktor
· Et stort udbud af fritidstilbud i Bygningen tæt på Nørretorv
· Samt - ikke at forglemme - let adgang til og fra dagligvarebutikker mv. i Vestergade og på Strøget nærmest Nørretorv!
[bookmark: _GoBack]For os alle gælder: Hvis vi i fremtiden skal med bus til: Vejle Trafikcenter, bliver der relativt langt at gå til apotek og dagligvarebutik! – Det er især de dårligst gående borgere, det kommer til at gå mest ud over! – For os alle herude fra Skibet bliver dagligdagen mere besværlig, hvis vi mister ”vores livline” til Nørretorv området! 
– Nogen af os bliver måske også nødt til at opgive de fritidsaktiviteter, vi deltager i nu, fordi vejen hertil bliver for lang fra Trafikcenteret til destinationen! – Det gør os triste at tænke på! 
Vi håber alle, at omlægning af bybus linje 2: Skibet - Vejle Trafikcenter, ikke bliver en realitet!  

Skoleveje:
1. Hvis jeg vælger at tage bussen til Vejle på det tidspunkt, hvor skolebørnene har fået fri fra Skibet Skole, myldrer det med skolebørn i bussen! – En del står naturligvis af her i nærområdet, men rigtig mange – især mindre børn – står af ved stoppestederne fra ”Trædballehus” til ”Vardevej ved Borgvej”. - Deres skoledistrikt er: Skibet skole. – Alle de skolebørn mister deres skolebus, hvis de planlagte ruteændringer for ”2-eren”, bliver en realitet!

2. Hvis jeg vælger at tage bussen fra Vejle på det tidspunkt, skolebørnene får fri, er der igen rigtig mange skolebørn med ”2-eren” fra Nørretorv:
- Mange børn står af bussen på Vardevej inden Trædballehus.
Men en del børn herude fra Skibet går på privatskole inde i Vejle f.eks.: på Vejle Friskole og på Seligmanns Skole. 
– Det er min vurdering, at omkring 10 – 15 børn i den skolepligtige alder kommer hjem via stoppestedet: Stenager v forsamlingshuset – dagligt!

Overordnet set: Alle borgere i Skibet området – ung som ældre – bliver ramt på forskellig vis, hvis: Omlægning af bybus linje 2: Skibet - Vejle Trafikcenter, bliver en realitet!  



Med venlig hilsen
Lisbeth Munch
Knabberupvej 187
7100 Vejle
  
   

